Valdarán hersins í Mjanmar í nótt er fordæmt víða um heim. Þess er krafist að Aung San Su Kyi og öðrum valdamönnum verði tafarlaust sleppt úr haldi.
Herinn í Mjanmar rændi völdum í nótt og setti neyðarlög í eitt ár. Herforingjarnir bera því við að grípa hafi þurft til aðgerða vegna svika, þegar kosið var til þings í nóvember. Valdaráninu hefur verið mótmælt víða um heim.
Lýðræðisfylkingin, flokkur Aung San Su Kyi, leiðtoga Mjanmar, tryggði sér meirihluta í þingkosningum 13. nóvember. Fyrsti fundur hins nýja þings var fyrirhugaður í dag. Herinn kom í veg fyrir það með því að taka völdin í sínar hendur og fangelsa alla helstu frammámenn í Lýðræðisfylkingunni. Fullyrt er að flokkurinn hafi tryggt sér sigur í kosningunum með víðtækum svikum. Neyðarlög hafa verið sett til eins árs. Þá hyggst herstjórnin boða til kosninga og færa völdin þeim flokki sem þá fer með sigur af hólmi. Valdaránið fór fram klukkan tvö í nótt að íslenskum tíma. Fjarskiptasamband var rofið að mestu og útsendingar ríkisfjölmiðlanna truflaðar. Skömmu síðar var lesin upp yfirlýsing í sjónvarpi hersins um að hann hefði tekið völdin í sínar hendur.
Aðgerðum hersins hefur verið mótmælt víða um heim í dag. Þess er krafist að lýðræði verði komið á að nýju og Aung San Su Kyi og fylgismenn hennar verði látin laus. Bandaríkjastjórn hótar jafnframt að beita refsiaðgerðum. Kínverjar eru Mjanmörum alla jafna hliðhollir á alþjóðavettvangi. Þeir hvetja andstæðar fylkingar í landinu til að jafna ágreininginn innan marka laga og réttar og verja pólitískan og félagslegan stöðugleika.
Valdarán hersins í Mjanmar í nótt er fordæmt víða um heim. Þess er krafist að Aung San Su Kyi og öðrum valdamönnum verði tafarlaust sleppt úr haldi.